Efesiërs 4 | Aanlyn Bybel | Nuwe Wêreld-vertaling
Aan die Efesiërs 4:1-32
4 Ek, die gevangene+ in die Here, vra julle dan dringend om te lewe op ’n manier wat pas by die roeping waarmee julle geroep is,+ 2 met alle nederigheid*+ en sagmoedigheid en met geduld,+ terwyl julle mekaar in liefde verdra.+ 3 Probeer hard om die eenheid van die gees in die verenigende band van vrede te bewaar.+ 4 Daar is een liggaam+ en een gees,+ net soos julle geroep is in die een hoop+ van julle roeping, 5 een Here,+ een geloof, een doop, 6 een God en Vader van almal, wat oor almal en deur almal en in almal is. 7 Aan elkeen van ons is daar onverdiende goedheid gegee soos die Christus hierdie vrye gawe tussen ons verdeel het.+ 8 Want daar is geskryf: “Toe hy na bo opgevaar het, het hy gevangenes weggevoer. Hy het gawes in die vorm van mense gegee.”+ 9 Wat anders kan die woorde ‘hy het opgevaar’ dan nou beteken as dat hy ook ondertoe, dit wil sê na die aarde toe, neergedaal het? 10 Dieselfde een wat neergedaal het, is ook die een wat ver bo al die hemele+ opgevaar het+ om volheid aan alle dinge te gee. 11 En hy het party gegee as apostels,+ party as profete,+ party as evangeliepredikers,*+ party as herders en onderrigters,+ 12 om die heiliges reg te help,* om te dien, om die liggaam van die Christus op te bou.+ 13 Hulle sal dit doen totdat ons almal die eenheid van die geloof bereik en akkurate kennis van die Seun van God verkry, sodat ons soos ’n volgroeide* man kan word+ en die standaard van volwassenheid van die Christus kan bereik. 14 Ons moet dus nie meer kinders wees wat deur die golwe rondgegooi word en heen en weer gewaai word deur elke wind van lering+ van mense wat bedrieg en slinkse planne uitdink nie. 15 Maar laat ons die waarheid praat en deur liefde in alles groei sodat ons kan wees soos hy wat die hoof is, Christus.+ 16 Uit hom word die hele liggaam+ harmonies saamgevoeg en gemaak om saam te werk omdat elke gewrig gee wat nodig is. As elke deel behoorlik funksioneer, dra dit by tot die groei van die liggaam, en so bou die liggaam homself in liefde op.+ 17 Daarom sê ek en getuig ek in die Here: Julle moenie langer die weg van die nasies met hulle leë* gedagtes+ volg nie.+ 18 Hulle is verstandelik in duisternis en vervreemd van die lewe wat van God kom omdat hulle hom nie wil ken nie, want hulle harte is ongevoelig.* 19 Hulle het glad nie meer ’n gevoel vir wat reg en wat verkeerd is nie, en daarom het hulle hulleself aan skaamtelose gedrag*+ oorgegee om elke soort onreinheid met gierigheid te beoefen. 20 Maar dit is nie wat julle oor die Christus geleer het nie. 21 Julle het hom tog gehoor en is deur middel van hom geleer in ooreenstemming met die waarheid wat in Jesus is. 22 Julle is geleer om van die ou persoonlikheid ontslae te raak,+ wat met julle vorige lewenswyse ooreenkom en wat al hoe slegter word as gevolg van sy bedrieglike begeertes.+ 23 Julle moet aanhou om ’n nuwe denkwyse aan te leer*+ 24 en die nuwe persoonlikheid aantrek,+ wat in ooreenstemming met God se wil in ware regverdigheid en lojaliteit geskep is. 25 Daarom moet elkeen van julle, noudat julle bedrog agtergelaat het, die waarheid met sy naaste praat,+ want ons is lede wat aan mekaar behoort.+ 26 Wees kwaad, maar moenie sondig nie.+ Moenie toelaat dat die son ondergaan terwyl julle nog kwaad is nie,+ 27 en moenie die Duiwel ’n geleentheid gee* nie.+ 28 Laat die een wat steel, nie meer steel nie. Laat hom liewer hard werk deur met sy hande goeie werk te doen+ sodat hy iets kan hê om te deel met iemand wat behoeftig is.+ 29 Laat ’n slegte woord nie uit julle mond kom nie,+ maar net wat opbouend is vir dié wat dit nodig het. So kan julle iets voordeligs deel met dié wat dit hoor.+ 30 Moet ook nie God se heilige gees bedroef* nie,+ want julle is verseël+ vir ’n dag wanneer julle deur ’n losprys bevry sal word.+ 31 Moenie enige soort wrok koester nie,+ en laat vaar alle woede, geskree en beledigende taal,+ saam met alles wat sleg is.+ 32 Maar wees goed vir mekaar, betoon intense medelye,*+ en vergewe mekaar vryelik net soos God julle ook deur Christus vryelik vergewe het.+
^ Of “nederigheid van verstand”.
^ Of “verkondigers van die goeie nuus”.
^ Of “op te lei”.
^ Of “volwasse”.
^ Of “nuttelose”.
^ Of “afgestomp”.
^ Grieks: a·selʹgei·a. Sien Woordelys.
^ Of “vernuwe word in die krag wat julle verstand aandryf”. Lett. “vernuwe word ten opsigte van die gees van julle verstand”.
^ Of “plek toelaat vir die Duiwel”.
^ Of “hartseer maak”.